Klaus Hækkerup (S), 2009-12-10:
Jeg kan starte med at sige, at Socialdemokratiet ikke kan støtte det fremsatte beslutningsforslag.
Det skyldes som udgangspunkt tre ting, nemlig for det første, at beslutningsforslaget ikke løser det transportbehov, der vil være i Frederikssundsfingeren fremover.
Både de boliger og de arbejdspladser skal selvfølgelig trafikeres og betjenes trafikmæssigt.
Uanset hvor meget vi ønsker, at folk bosætter sig der, hvor de arbejder, og at begge parter i et parforhold gør det, så er virkeligheden anderledes.
De arbejder ofte andre steder end der, hvor de bor, og det giver selvfølgelig et transportbehov.
Det er også det, der giver os den fleksibilitet på arbejdsmarkedet.
Og det beklagelige ved det her beslutningsforslag er, at det overhovedet ikke tager højde for det og giver de muligheder.
Det andet er, at det forslag, som ligger her, indebærer, at Frederikssundsvej, der i dag har to spor i hver retning, skal udbygges til at have fire spor i hver retning.
Og så for at undgå misforståelser, som der står i beslutningsforslaget, skal det dog ikke være motorvej.
Fire spor landevej i hver retning presset ind igennem byområderne påstår man ikke vil give øgede problemer.
Det vil ikke give øgede forureningsproblemer, og det vil ikke give øgede støjproblemer.
Jeg vil sige: Vorherre bevares!
Det er jo lige præcis det, der er Enhedslistens forslag om at genere borgerne i Ølstykke, Veksø og Stenløse optimalt, og det synes jeg selvfølgelig ikke der er nogen grund til at støtte.
Endelig vil jeg for det tredje ligesom Venstres ordfører også sige, at den der forestilling om, at man ved at have trafikken kørende go-stop, go-stop igennem byerne skulle få mindre forurening end ved at have den kørende i en glidende rytme ude på motorvejen, tror jeg at Enhedslisten er alene om at have.
Så vi kan ikke støtte beslutningsforslaget.
Er der ikke elementer i det, der ser fornuftige ud?
Jo, det synes jeg nok der er.
Altså, et forslag om at gøre Chokoladekrydset niveaufrit, som det hedder i vejsproget, synes jeg kunne være udmærket, især hvis man har en forestilling om, at man vil forlænge Motorring 4 fra Ballerup til Hillerødmotorvejen, for så vil det jo være en nødvendighed og en forudsætning, og det ville være en helt fremragende trafikløsning.
Så foreslår man overhalingspor på S-banen mellem Frederikssund og Ballerup.
Jeg vil som daglig bruger af den forbindelse – også i dag, da jeg kørte ind – godt sige, at jeg synes, det er et overraskende forslag.
Jeg ved godt, at vi kører hele vejen og tager borgere op, men der, hvor vi har brug for at køre hurtigt – set fra mit synspunkt og fra alle dem, der bor ude på strækningen – er da fra Ballerup og ind til København H.
Det var dér, man skulle anlægge dobbeltsporet. Vi har i forvejen for nogle år siden anlagt dobbeltspor til Frederikssund, fra Ballerup til Frederikssund.
Det kører fint, det kører udmærket, vi kører hurtigt igennem.
Der, hvor vi kommer ned i hastighed, er fra Ballerup til København.
Det var der, vi havde brug for en kapacitetsforøgelse.
Men har Enhedslisten tænkt på det?
Nej, desværre.
Endelig anfører man, at der er brug for to nye S-togs-stationer, en ved Store Rørbæk og en i den sydlige del af Frederikssund.
Hvorfor vi lige har brug for en i den sydlige del af Frederikssund, har jeg lidt svært ved at se.
Jeg er ikke sikker på, at hvis jeg som landspolitiker, eller som politiker fra hovedstadsregionen, skulle lave en samordnet prioritering, at jeg så ikke ville syntes, at en S-togs-station i den sydlige del af Frederikssund måske havde lidt mindre relevans end de fire eller fem andre S-togs-stationer, der er medtaget i den aftale, vi har lavet med regeringen, bl.a. en ny station ved Hillerød og andre steder i hovedstadsområdet.
Så jeg forstår ikke helt, hvorfor den lige pludselig er kommet med.
Men jeg er da glad for og ser frem til, at Enhedslisten vil støtte os, den dag der kommer et ønske og et lovforslag om at anlægge en S-togs-station ved Store Rørbæk.